Oq Uy hovlisida futbol, Mishel Obama ishtirokida
Semizlik Amerikada yoshu qari orasida keng tarqalgan kasalliklardan biri. Prezident rafiqari bu muammoga qarshi kampaniya olib bormoqda.
U yaqinda futbol bo’yicha ayollar milliy terma jamoasi a’zolari va bolakaylar bilan Oq Uy hovlisida to’p tepdi. Jismoniy tarbiya va sog’lom ovqatlanishga qaratilgan umummamlakat tashabbusni Mishel Obama o’tgan yili boshlagan edi. Bolalar va yoshlar orasida semizlikdan qutulish asosiy maqsad. “Butun mamlakatimiz bo’ylab siz kabi bolakaylar badan-tarbiyani odat qilishini, ko’proq meva-sabzavot yeyishini istardim. Qancha ko’p harakat qilsangiz, g’ayrat qilsangiz, kasallikkka, dori-darmonga joy qolmaydi”, - deydi Obama. Sport zallarini ko’paytirishdan tortib, maktablarni sifatli mahsulot bilan ta’minlashgacha bo’lgan o’nlab dasturlar yo’lga qo’yilgan. Oq Uy hovlisida estafeta, musobaqalar ham o’tkazib turiladi. Bu gal, o’smirlar ayollar futbol terma jamoasi bilan yam-yashil maydonda to’p tepishdi. Futbol ishqibozlari uchun ajoyib sovg’a! Jismoniy mashq deganda Mishel Obamaning o’zi ham yaxshi namuna. Musobaqalarda qatnashib, chopqillab, yoshlarga dalda berib turdi. “Sport bilan shug’ullanish uchun chempion yoki yulduz bo’lishingiz shart emas. Oddiygina o’yin ham bolaga bir olam zavq bag’ishlaydi. Gimnastika va sifatli ovqat badan g’uborini tozalaydi. Fikr tiniqlashib, aqliy qobiliyatni ham oshiradi”, - deydi u. So’nggi 30 yilda Amerikada semizlikka yo’liqqanlar soni uch karra ko’paygan. Har uch boladan biri ortiqcha vazndan qiynaladi. Mishel Obamaning aytishicha, bu kasallikka qarshi kurashda gimnastika va harakatdan yaxshiroq vosita yo’q.